

**ประกาศองค์การบริหารส่วนตำบลทุ่งสง**

**เรื่อง การรับฟังความคิดเห็นของผู้มีส่วนได้เสียและประชาชน**

**ในการจัดทำร่างข้อบัญญัติ เรื่อง กิจการที่เป็นอันตรายต่อสุขภาพ พ.ศ............**

......................................

 ด้วยองค์การบริหารส่วนตำบลทุ่งสง มีความประสงค์จะดำเนินการ ออกข้อบัญญัติองค์การบริหารส่วนตำบลทุ่งสง เพื่อประโยชน์ในการควบคุมกิจการที่เป็นอันตรายต่อสุขภาพ และอนามัยของประชาชนในเขตตำบลทุ่งสง ซึ่งพระราชบัญญัติการสาธารณสุข พ.ศ. 2535 ให้กระทำได้โดยการตราเป็นข้อบัญญัติ ประกอบกับคณะกรรมการจัดทำร่างข้อบัญญัติขององค์การบริหารส่วนตำบลทุ่งสง เรื่อง กิจการที่เป็นอันตรายต่อสุขภาพ พ.ศ..............ได้ดำเนินการจัดทำร่างข้อบัญญัติองค์การบริหารส่วนตำบลทุ่งสงเสร็จสิ้นแล้ว และต้องดำเนินการตามบทบัญญัติแห่งรัฐธรรมนูญแห่งราชอาณาจักรไทย พุทธศักราช 2560 มาตรา 58 ซึ่งได้บัญญัติหลักการว่า การดำเนินโครงการใดของรัฐที่อาจมีผลกระทบต่อส่วนได้เสียสำคัญอื่นใดของประชาชนหรือชุมชนหรือสิ่งแวดล้อมอย่างรุนแรง รัฐต้องดำเนินการให้มีการศึกษาและประเมินผลกระทบชุมชน และจัดให้มีการรับฟังความคิดเห็นของผู้มีส่วนได้เสีย และประชาชนรวมทั้งชุมชนที่เกี่ยวข้องก่อน เพื่อนำมาประกอบการพิจารณาดำเนินการตามที่กฎหมายบัญญัติ มาตรา 58 วรรคสอง บุคคลและชุมชนย่อมมีสิทธิได้รับข้อมูล คำชี้แจง และเหตุผลจากหน่วยงานของรัฐก่อนการดำเนินการนั้น

 องค์การบริหารส่วนตำบลทุ่งสง จะดำเนินการรับฟังความคิดเห็นของประชาชน โดยสามารถตรวจดูรายละเอียดของร่างข้อบัญญัติดังกล่าวฯ ได้ ณ ทำการผู้ใหญ่บ้านหมู่ที่ 1 - 10 และบอร์ดประชาสัมพันธ์องค์การบริหารส่วนตำบลทุ่งสง และทางเว็บไซต์ [WWW. thungsong.go.th](http://WWW.thungsong.go.th). สำหรับในการดำเนินการรับฟังความคิดเห็นของประชาชนองค์การบริหารส่วนตำบลทุ่งสง จะดำเนินการประชุมเพื่อรับฟังความคิดเห็นจากผู้มีส่วนได้เสียและประชาชน หมู่ที่ 1 ถึงหมู่ที่ 10 ตำบลทุ่งสง ในระหว่างวันที่ 1 - 30 พฤศจิกายน 2562 เพื่อให้ประชาชน และผู้มีส่วนได้เสีย ได้รับทราบข้อมูล คำชี้แจง และเหตุผลจากหน่วยงานของรัฐก่อนการดำเนินการร่างข้อบัญญัติและบังคับใช้ข้อบัญญัติฯ เพื่อเปิดโอกาสให้มีการแสดงความคิดเห็นโดยอาศัยแนวทางการดำเนินการตามระเบียบสำนักนายกรัฐมนตรีว่าด้วยการรับฟังความคิดเห็นของประชาชน พ.ศ. 2548 ซึ่งร่างบัญญัติองค์การบริหารส่วนตำบลทุ่งสง เรื่อง กิจการที่เป็นอันตรายต่อสุขภาพ พ.ศ......................

ทั้งนี้ รายละเอียดปรากฏตามร่างข้อบัญญัติองค์การบริหารส่วนตำบลทุ่งสง เรื่อง กิจการที่เป็น

อันตรายต่อสุขภาพ พ.ศ..........................แนบท้ายประกาศฉบับนี้

 จึงประกาศให้ทราบโดยทั่วกัน

ประกาศ ณ วันที่ 1 เดือน ตุลาคม พ.ศ. 2562

 ลงชื่อ

 (นายวิธี สุภาพ)

 นายกองค์การบริหารส่วนตำบลทุ่งสง

**-ร่าง-**

**บันทึกหลักการและเหตุผล**

**ประกอบข้อบัญญัติองค์การบริหารส่วนตำบลทุ่งสง**

**เรื่อง การควบคุมกิจการที่เป็นอันตรายต่อสุขภาพ พ.ศ. .........................**

**------------------------------------**

**หลักการ**

 จากการใช้ทรัพยากรจำนวนมากเพื่อการดำรงชีพของมนุษย์ ส่งผลกระทบต่อสิ่งแวดล้อม ก่อให้เกิดมลพิษ และมลภาวะต่างๆ นำมาซึ่งโรคภัยไข้เจ็บ และส่งผลกระทบต่อสุขภาพอนามัยของประชาชนในตำบลทุ่งสง จากกระบวนการผลิต ด้วยเหตุนี้การบังคับให้การประกอบกิจการต่าง ๆ ต้องปฏิบัติให้ถูกต้องตามกฎหมายและหลักเกณฑ์ มาตรฐานของวิชาการ เพื่อต้องการคุ้มครองสิ่งแวดล้อม ไม่ให้เกิดผลกระทบต่อสุขภาพอนามัยของประชาชนภายในตำบลทุ่งสง จึงเป็นเรื่องจำเป็นที่จะต้องมีมาตรการทางกฎหมายควบคุมผู้ประกอบกิจการต่างๆ ในการนำเอาทรัพยากรธรรมชาติมาใช้อย่างเหมาะสม และการใช้เทคโนโลยีในกระบวนการผลิตที่ถูกต้องได้มาตรฐานทางวิชาการ และเป็นไปตามมาตรการทางกฎหมาย โดยเฉพาะ หมวด ๗ ว่าด้วยกิจการที่เป็นอันตรายต่อสุขภาพ ตามพระราชบัญญัติการสาธารณสุข พ.ศ. ๒๕๓๕

**เหตุผล**

 เพื่อประโยชน์ในการควบคุม และกำกับดูแลการประกอบกิจการที่เป็นอันตรายต่อสุขภาพ ทั้งหมดที่ตั้งอยู่ในเขตพื้นที่องค์การบริหารส่วนตำบลทุ่งสง ให้เป็นไปตามพระราชบัญญัติการสาธารณสุข พ.ศ. ๒๕๓๕ (รวมทั้งที่ได้แก้ไขเพิ่มเติมถึงฉบับปัจจุบัน) จึงจำเป็นต้องตราเป็นข้อบัญญัตินี้ขึ้น

**-ร่าง-**

**ข้อบัญญัติองค์การบริหารส่วนตำบลทุ่งสง**

**เรื่อง กิจการที่เป็นอันตรายต่อสุขภาพ พ.ศ. ………………….**

------------------------

 โดยที่เป็นการสมควรออกข้อบัญญัติองค์การบริหารส่วนตำบลทุ่งสง ว่าด้วยเรื่องกิจการที่เป็นอันตรายต่อสุขภาพ พ.ศ. …………. อาศัยอำนาจตามพระราชบัญญัติสภาตำบลและองค์การบริหารส่วนตำบล พ.ศ. 2537 และแก้ไขเพิ่มเติมจนถึงฉบับปัจจุบัน มาตรา 71 ประกอบมาตรา 32 มาตรา 54 มาตรา 55 มาตรา 58 มาตรา 63 และมาตรา 65 แห่งพระราชบัญญัติการสาธารณสุข พ.ศ. 2535 โดยความเห็นชอบของสภาองค์การบริหารส่วนตำบลทุ่งสง และนายอำเภอนาบอนซึ่งผู้ว่าราชการจังหวัดนครศรีธรรมราช ได้มอบอำนาจในการอนุมัติ จึงตราข้อบัญญัติไว้ดังต่อไปนี้

**ข้อ 1. ข้อบัญญัตินี้เรียกว่า “ข้อบัญญัติองค์การบริหารส่วนตำบลทุ่งสง เรื่อง กิจการที่เป็นอันตรายต่อสุขภาพ พ.ศ. ……………………………”**

**ข้อ 2. ข้อบัญญัตินี้ ให้ใช้บังคับในเขตองค์การบริหารส่วนตำบลทุ่งสง เมื่อได้ประกาศไว้โดยเปิดเผย ณ สำนักงานองค์การบริหารส่วนตำบลทุ่งสง**

**ข้อ 3. ในข้อบัญญัตินี้**

 **“สถานประกอบกิจการ”** หมายความว่า สถานที่ที่ใช้ในการประกอบกิจการที่เป็นอันตรายต่อสุขภาพตามประกาศกระทรวงสาธารณสุขที่ออกตามความในมาตรา 31 แห่งพระราชบัญญัติการสาธารณสุข พ.ศ. 2535

และที่แก้ไขเพิ่มเติม

 **“ผู้ดำเนินกิจการ”** หมายความว่า เจ้าของ หรือบุคคลซึ่งรับผิดชอบในการดำเนินการของสถานประกอบกิจการนั้น

 **“ผู้ปฏิบัติงาน”**  หมายความว่า ผู้ปฏิบัติงานในสถานประกอบกิจการ

 **“มลพิษทางเสียง”** หมายความว่า สภาวะของเสียงอันเกิดจากการประกอบกิจการของสถานประกอบกิจการที่ทำให้มีผลกระทบหรืออาจมีผลกระทบต่อสุขภาพอนามัยของสาธารณชน

 **“มลพิษทางอากาศ”** หมายความว่าสภาวะของอากาศอันเกิดจากการประกอบกิจการของสถานประกอบกิจการที่ทำให้มีผลกระทบหรืออาจมีผลกระทบต่อสุขภาพอนามัยของประชาชน

 **“มลพิษทางน้ำ”**  หมายความว่า สภาวะของน้ำทิ้ง อันเกิดจากการประกอบกิจการของสถานประกอบกิจการที่ทำให้มีผลกระทบหรืออาจมีผลกระทบต่อสุขภาพอนามัยของประชาชน

 **“มลพิษทางแสง”**  หมายความว่า สภาวะของแสง อันเกิดจากการประกอบกิจการของสถานประกอบกิจการที่ทำให้มีผลกระทบหรืออาจมีผลกระทบต่อสุขภาพอนามัยของประชาชน

 **“มลพิษทางความร้อน”**  หมายความว่า สภาวะของความร้อน อันเกิดจากการประกอบกิจการของสถานประกอบกิจการที่ทำให้มีผลกระทบหรืออาจมีผลกระทบต่อสุขภาพอนามัยของประชาชน

 **“มลพิษความสั่นสะเทือน”** หมายความว่า สภาวะของความสั่นสะเทือนอันเกิดจากการประกอบกิจการของสถานประกอบกิจการที่ทำให้มีผลกระทบหรืออาจมีผลกระทบต่อสุขภาพอนามัยของประชาชน

2

**“ของเสียอันตราย”** หมายความว่า มูลฝอย สิ่งปฏิกูล น้ำเสีย อากาศเสีย มูลสาร หรือสิ่งอื่นใดที่ปนเปื้อนสารพิษอันเกิดจากการประกอบกิจการของสถานประกอบกิจการ ที่ทำให้มีผลกระทบหรืออาจมี

ผลกระทบต่อสุขภาพอนามัยของประชาชน

 **“วัตถุอันตราย”** หมายความว่า วัตถุอันตรายตามกฎหมายว่าด้วยวัตถุอันตราย

 **“อาคาร”** หมายความว่า ตึก บ้าน เรือน โรง ร้าน แพ คลังสินค้า สำนักงานหรือสิ่งที่สร้างขึ้นอย่างอื่น ซึ่งบุคคลอาจเข้าอยู่หรือเข้าใช้สอยได้

 **“ราชการส่วนท้องถิ่น”** หมายความว่า องค์การบริหารส่วนตำบลทุ่งสง

**“เจ้าพนักงานท้องถิ่น”** หมายความว่า นายกองค์การบริหารส่วนตำบลทุ่งสง

**“เจ้าพนักงานสาธารณสุข”** หมายความว่า เจ้าพนักงานซึ่งได้รับการแต่งตั้ง จากรัฐมนตรีว่าการกระทรวงสาธารณสุขให้ปฏิบัติการตามพระราชบัญญัติการสาธารณสุข พ.ศ. 2535

**ข้อ 4. ให้นายกองค์การบริหารส่วนตำบลทุ่งสง เป็นผู้รักษาการให้เป็นไปตามข้อบัญญัตินี้ และให้มีอำนาจออกระเบียบ ประกาศ หรือคำสั่งเพื่อปฏิบัติการให้เป็นไปตามข้อบัญญัตินี้**

**หมวด 1**

**บททั่วไป**

**ข้อ 5 กิจการประเภทต่างๆดังต่อไปนี้เป็นกิจการที่ต้องมีการควบคุมภายในท้องถิ่น**

**1. กิจการที่เกี่ยวกับสัตว์เลี้ยง**

 **(1.1)** การเพาะพันธุ์ เลี้ยง และการอนุบาลสัตว์ทุกชนิด

 (1.2) การประกอบกิจการเลี้ยง รวบรวม สัตว์ หรือธุรกิจอื่นใดอันมีลักษณะทำนองเดียวกันเดียวกันเพื่อให้ประชาชนเข้าชม/หรือเพื่อประโยชน์ของกิจการนั้น ทั้งนี้ ไม่ว่าจะมีการเรียกเก็บค่าดู/ หรือค่าบริการในทางตรง/หรือทางอ้อม หรือไม่ก็ตาม

 **2. กิจการที่เกี่ยวกับสัตว์และผลิตภัณฑ์**

 **(2.1)** การฆ่า หรือชำแหละสัตว์ ยกเว้นในสถานที่จำหน่ายอาหาร เร่ขาย หรือขายในตลาด

 **(2.2)** การหมัก ฟอก ตาก หรือสะสมหนังสัตว์ ขนสัตว์

 **(2.3)** การสะสมเขา กระดูก หรือชิ้นส่วนสัตว์ที่ยังมิได้แปรรูป

 **(2.4)** การเคี่ยวหนัง เอ็น หรือไขสัตว์

 **(2.5)** การผลิตสิ่งของเครื่องใช้หรือผลิตภัณฑ์อื่นๆ จากเปลือก กระดอง กระดูก เขาหนัง ขนสัตว์หรือส่วนอื่นๆ ของสัตว์ด้วยการต้ม นึ่ง ตาก เผาหรือกรรมวิธีใดๆ ซึ่งมิใช่เพื่อเป็นอาหาร

 **(2.6)** การผลิต โม่ ป่น บด ผสม บรรจุ สะสม หรือกระทำอื่นใดต่อสัตว์หรือพืชหรือส่วนหนึ่งส่วนใดของสัตว์หรือพืชเพื่อเป็นอาหารสัตว์หรือส่วนประกอบของอาหารสัตว์

 **(2.7)** การผลิต แปรรูป สะสม หรือล้างครั่ง

**3. กิจการที่เกี่ยวกับอาหาร เครื่องดื่ม น้ำดื่ม ยกเว้นในสถานที่จำหน่ายอาหารสถานที่สะสมอาหาร การเร่ขาย การขายในตลาด และการผลิตเพื่อบริโภคในครัวเรือน**

 **(3.1)** การผลิต สะสม หรือแบ่งบรรจุ น้ำพริกแกง น้ำพริกปรุงสำเร็จ เต้าเจี้ยว ซีอิ้ว น้ำจิ้ม หรือซอสปรุงรสชนิดต่างๆ

3

 **(3.2)** การผลิต สะสม หรือแบ่งบรรจุ อาหารหมัก ดอง จากสัตว์ ได้แก่ ปลาร้า ปลาเจ่า กุ้งเจ่า ปลาส้ม ปลาจ่อม แหนม หม่า ไส้กรอก กะปิ น้ำปลา หอยดอง น้ำเคย น้ำบูดู ไตปลา หรือผลิตภัณฑ์อื่นๆ ที่คล้ายคลึงกัน

 **(3.3)** การผลิต สะสม หรือแบ่งบรรจุ อาหารหมัก ดอง แช่อิ่ม จากผัก ผลไม้หรือพืชอย่างอื่น

 **(3.4)** การผลิต สะสม หรือการแบ่งบรรจุ อาหารจากพืชหรือสัตว์โดยการตาก บด นึ่ง ต้ม ตุ๋น เคี่ยว กวน ฉาบ ทอด อบ รมควัน ปิ้ง ย่าง เผา หรือวิธีอื่นใด

 **(3.5)** การผลิต สะสม หรือแบ่งบรรจุลูกชิ้น

 **(3.6)** การผลิต สะสม หรือแบ่งบรรจุ เส้นหมี่ ขนมจีน ก๋วยเตี๋ยว เต้าฮวย เต้าหู้ วุ้นเส้น เกี้ยมอี๋ เนื้อสัตว์เทียม หรือผลิตภัณฑ์อื่นๆ ที่คล้ายคลึงกัน

 **(3.7)** การผลิตบะหมี่ มักกะโรนี สปาเกตตี้ พาสตาหรือผลิตภัณฑ์อื่นๆ ที่คล้ายคลึงกัน

 **(3.8)** การผลิต ขนมปังสด ขนมปังแห้ง จันอับ ขนมเปี๊ยะ ขนมอบอื่นๆ

 **(3.9)** การผลิต สะสม หรือแบ่งบรรจุ น้ำนม หรือผลิตภัณฑ์จากน้ำนมสัตว์

 **(3.10)** การผลิต สะสม หรือแบ่งบรรจุ เนย เนยเทียม เนยผสม ผลิตภัณฑ์เนย ผลิตภัณฑ์เนยเทียม และผลิตภัณฑ์เนยผสม

 **(3.11)** การผลิตไอศกรีม

 **(3.12)** การคั่ว สะสม หรือแบ่งบรรจุกาแฟ

 (3.13) การผลิต สะสม หรือแบ่งบรรจุ ใบชาแห้ง ชาผง หรือเครื่องดื่มชนิดผงอื่นๆ

 **(3.14)** การผลิต สะสม หรือแบ่งบรรจุ เอททิลแอลกอฮอล์ สุรา เบียร์ ไวน์ น้ำส้มสายชู ข้าวหมาก น้ำตาลเมา

 **(3.15)** การผลิตน้ำกลั่น น้ำบริโภค น้ำดื่มจากเครื่องจำหน่ายอัตโนมัติ

 **(3.16)** การผลิต สะสม แบ่งบรรจุ หรือขนส่งน้ำแข็ง

 **(3.17)** การผลิต สะสม หรือแบ่งบรรจุ น้ำอัดลม น้ำหวาน น้ำโซดา น้ำจากพืช ผักผลไม้ เครื่องดื่มชนิดต่างๆ บรรจุกระป๋อง ขวดหรือภาชนะอื่นใด

 **(3.18)** การผลิต สะสม หรือแบ่งบรรจุ อาหารบรรจุกระป๋อง ขวด หรือภาชนะอื่นใด

 **(3.19)** การผลิต สะสม หรือแบ่งบรรจุ ผงชูรส หรือสารปรุงแต่งอาหาร

 **(3.20)** การผลิต สะสม หรือแบ่งบรรจุ น้ำตาล น้ำเชื่อม

 **(3.21)** การผลิต สะสม หรือแบ่งบรรจุแบะแซ

 **(3.22)** การแกะ ตัดแต่ง ล้างสัตว์น้ำ ที่ไม่ใช่เป็นส่วนหนึ่งของกิจการห้องเย็น

 **(3.23)** การประกอบกิจการห้องเย็นแช่แข็งอาหาร

 **(3.24)** การเก็บ การถนอมอาหารด้วยเครื่องจักร

 **4. กิจการที่เกี่ยวกับยา เวชภัณฑ์ อุปกรณ์การแพทย์ เครื่องสำอางค์ ผลิตภัณฑ์ทำความสะอาด**

 **(4.1)** การผลิต โม่ บด ผสม หรือบรรจุยา

 **(4.2)** การผลิต บรรจุยาสีฟัน แชมพู ผ้าเย็น กระดาษเย็น เครื่องสำอางรวมทั้งสบู่ที่ใช้กับร่างกาย

 **(4.3)** การผลิต บรรจุสำลี ผลิตภัณฑ์จากสำลี

 **(4.4)** การผลิตผ้าพันแผล ผ้าปิดแผล ผ้าอนามัย ผ้าอ้อมสำเร็จรูป

 **(4.5)** การผลิตผงซักฟอก สบู่ น้ำยาทำความสะอาด หรือผลิตภัณฑ์ทำความสะอาดต่างๆ

4

 **5. กิจการเกี่ยวกับการเกษตร**

 **(5.1)**  การผลิต สะสม หรือแบ่งบรรจุน้ำมันจากพืช

 **(5.2)** การประกอบกิจการผลิตหรือแปรรูปยางพารา การล้าง อบ รมควัน หรือสะสมยางดิบ/หรือยางก้อนถ้วยและการรับซื้อน้ำยางหรือยางก้อนถ้วย

 **(5.3)**  การผลิต หรือแบ่งบรรจุแป้งมันสำปะหลัง แป้งสาคู แป้งจากพืชหรือแป้งอื่นๆ ในทำนองเดียวกัน

 **(5.4)**  การสีข้าว นวดข้าวด้วยเครื่องจักร หรือแบ่งบรรจุข้าวด้วยวิธีใดๆ ก็ตาม

 **(5.5)**  การผลิตยาสูบ

 **(5.6)**  การขัด กะเทาะ หรือบดเมล็ดพืช

 **(5.7)**  การผลิต สะสม หรือแบ่งบรรจุปุ๋ยหรือวัสดุที่นำไปผลิตปุ๋ย

 **(5.8)**  การผลิตเส้นใยจากพืช

 **(5.9)** การตาก สะสม ขนถ่ายผลของมันสำปะหลัง ข้าวเปลือก อ้อย ข้าวโพด

 **6. กิจการที่เกี่ยวกับโลหะหรือแร่**

 **(6.1)** การผลิตภาชนะ เครื่องประดับ เครื่องมือ อุปกรณ์ หรือเครื่องใช้ต่างๆ ด้วยโลหะหรือแร่

 **(6.2)** การถลุงแร่ การหลอมหรือหล่อโลหะทุกชนิด ยกเว้นกิจการที่ได้รับอนุญาตใน 5. 6(1)

 **(6.3)** การกลึง เจาะ เชื่อม ตี ตัด ประสาน รีด หรืออัดโลหะด้วยเครื่องจักร หรือก๊าซ หรือไฟฟ้า ยกเว้นกิจการที่ได้รับใบอนุญาตใน 5.6 (1)

 **(6.4 )** การเคลือบ ชุบโลหะด้วยตะกั่ว สังกะสี ดีบุก โครเมียม นิกเกิล หรือโลหะอื่นใดยกเว้น กิจการที่ได้รับใบอนุญาตใน 5.6(1)

 **(6.5 )** การขัด ล้างโลหะด้วยเครื่องจักรหรือสารเคมี ยกเว้นกิจการที่ได้รับใบอนุญาตใน 5.6(1)

 **(6.6)**  การทำเหมืองแร่ สะสม แยก คัดเลือกหรือล้างแร่

 (6.7) การทำเหมืองหิน การระเบิดหิน/หรือย่อยหิน รวมทั้งการประกอบกิจการขุดตักหิน

 **7. กิจการที่เกี่ยวกับยานยนต์ เครื่องจักรหรือเครื่องกล**

 **(7.1)** การต่อ ประกอบ เคาะ ปะผุ พ่นสี หรือพ่นสารกันสนิมยานยนต์

 **(7.2)** การผลิตยานยนต์ เครื่องจักร หรือเครื่องกล

 **(7.3)** การซ่อม การปรับแต่งเครื่องยนต์ เครื่องจักร เครื่องกล ระบบไฟฟ้าระบบปรับอากาศ หรืออุปกรณ์ที่เป็นส่วนประกอบของยานยนต์ เครื่องจักร หรือเครื่องกล

 **(7.4)** การประกอบธุรกิจเกี่ยวกับยานยนต์ เครื่องจักรหรือเครื่องกล ซึ่งมีไว้บริการหรือจำหน่ายและในการประกอบธุรกิจนั้นมีการซ่อมหรือปรับปรุงยานยนต์ เครื่องจักรหรือเครื่องกล ดังกล่าวด้วย

 **(7.5)** การล้าง ขัดสี เคลือบสี หรืออัดฉีดยานยนต์

 **(7.6)** การผลิต สะสม จำหน่าย ซ่อม หรืออัดแบตเตอรี่

 **(7.7)** การจำหน่าย ซ่อม ปะ เชื่อมยางยานยนต์ หรือตั้งศูนย์ถ่วงล้อ

 **(7.8)** การผลิต ซ่อม ประกอบ หรืออัดผ้าเบรก ผ้าคลัตซ์

 **(7.9)** การสะสม การซ่อมเครื่องกล เครื่องจักรเก่าหรืออุปกรณ์ที่เป็นส่วนประกอบของ ยานยนต์ เครื่องจักร หรือเครื่องกลเก่า

**5**

**8. กิจการที่เกี่ยวกับไม้หรือกระดาษ**

 **(8.1)** การผลิตไม้ขีดไฟ

 **(8.2)** การเลื่อย ซอย ขัด ไส เจาะ ขุดร่อง ทำคิ้ว หรือตัดไม้ด้วยเครื่องจักร

 **(8.3)** การผลิต พ่น ทำสารเคลือบเงา หรือสี แต่งสำเร็จสิ่งของเครื่องใช้ หรือผลิตภัณฑ์จากไม้ หวาย ชานอ้อย

 **(8.4)** การอบไม้หรือแปรรูปไม้

 **(8.5)** การผลิต สะสม แบ่งบรรจุธูป

 **(8.6)** การผลิตสิ่งของ เครื่องใช้ เครื่องเขียน หรือผลิตภัณฑ์อื่นใดด้วยกระดาษ

 **(8.7)** การผลิตกระดาษชนิดต่างๆ

 **(8.8)** การเผาถ่าน หรือสะสมถ่าน

 **9 กิจการที่เกี่ยวกับการบริการ**

 **(9.1)** การประกอบกิจการสปาเพื่อสุขภาพ เว้นแต่เป็นการให้บริการในสถานพยาบาลตามกฎหมายว่าด้วยสถานพยาบาล

 **(9.2)** การประกอบกิจการอาบ อบ นวด

 **(9.3**) การประกอบกิจการนวดเพื่อสุขภาพ เว้นแต่เป็นการให้บริการที่ได้รับใบอนุญาตในสถานพยาบาลตามกฎหมายว่าด้วยสถานพยาบาล

 **(9.4)** การประกอบกิจการสถานที่อาบน้ำ อบไอน้ำ อบสมุนไพร เว้นแต่เป็นการให้บริการที่ได้รับใบอนุญาตในสถานพยาบาลตามกฎหมายว่าด้วยสถานพยาบาล

 **(9.5)** การประกอบกิจการโรงแรม สถานที่พักที่มิใช่โรงแรมที่จัดไว้เพื่อให้บริการพักชั่วคราว สำหรับคนเดินทางหรือบุคคลอื่นใดโดยมีค่าตอบแทน หรือกิจการอื่นในทำนองเดียวกัน

 **(9.6)** การประกอบกิจการหอพัก อาคารชุดให้เช่า ห้องเช่า หรือห้องแบ่งเช่า หรือกิจการอื่น ในทำนองเดียวกัน

 **(9.7)** การประกอบกิจการโรงมหรสพ

 **(9.8)** การจัดให้มีมหรสพ การแสดงดนตรี เต้นรำ รำวง รองแง็ง ดิสโกเธค คาราโอเกะ หรือตู้เพลง หรือการแสดงอื่นๆ ในทำนองเดียวกัน

 **(9.9)** การประกอบกิจการสระว่ายน้ำ หรือกิจการอื่นๆ ในทำนองเดียวกัน เว้นแต่เป็นการให้บริการที่ได้รับใบอนุญาตใน 5.9.1

 **(9.10)** การประกอบกิจการการเล่นสเก็ต หรือโรลเลอร์เบลต หรือการเล่นอื่นๆ ในทำนองเดียวกัน

 **(9.11)** การประกอบกิจการเสริมสวย หรือแต่งผม เว้นแต่กิจการที่อยู่ในบังคับตามกฎหมาย ว่าด้วยการประกอบวิชาชีพเวชกรรม

 **(9.12)** การประกอบกิจการสถานที่ออกกำลังกาย

 **(9.13)** การประกอบกิจการให้บริการควบคุมน้ำหนัก

 **(9.14)** การประกอบกิจการสวนสนุก โบว์ลิ่ง หรือตู้เกม

 **(9.15)** การประกอบกิจการให้บริการคอมพิวเตอร์

 **(9.16)** การประกอบกิจการสนามกอล์ฟหรือสนามฝึกซ้อมกอล์ฟ

 **(9.17)** การประกอบกิจการห้องปฏิบัติการทางการแพทย์ การสาธารณสุข วิทยาศาสตร์หรือสิ่งแวดล้อม

6

 **(9.18)** การประกอบกิจการสักผิวหนัง หรือเจาะส่วนหนึ่งส่วนใดของร่างกาย

 **(9.19)** การประกอบกิจการให้บริการเลี้ยงและดูแลเด็กที่บ้านผู้รับบริการ

 **(9.20)** การประกอบกิจการให้บริการดูแลผู้สูงอายุที่บ้านของผู้รับบริการ

 **(9.21)** การประกอบกิจการให้บริการสปา อาบน้ำ ตัดขน รับเลี้ยงหรือรับฝากสัตว์ชั่วคราว

 (9.22) การประกอบกิจการขนส่ง วัสดุก่อสร้าง การบรรทุกดิน หิน ทราย

 **10. กิจการที่เกี่ยวกับสิ่งทอ**

 **(10.1)** การปั่นด้าย กรอด้าย ทอผ้าด้วยเครื่องจักร หรือทอผ้าด้วยกี่กระตุก

 **(10.2**) การสะสมปอ ป่าน ฝ่าย นุ่น หรือใยสังเคราะห์

 **(10.3)** การปั่นฝ้าย นุ่น ใยสังเคราะห์ด้วยเครื่องจักร

 **(10.4)** การทอเสื่อ กระสอบ พรม หรือสิ่งทออื่นๆ ด้วยเครื่องจักร

 **(10.5)** การเย็บ ปักผ้า หรือสิ่งทออื่นๆ ด้วยเครื่องจักร

 **(10.6)** การพิมพ์ผ้า และสิ่งทออื่นๆ

 **(10.7)** การซัก อบ รีด หรืออัดกลีบผ้าด้วยเครื่องจักร

 **(10.8)** การย้อม ฟอก กัดสีผ้าหรือสิ่งทออื่นๆ

 **11. กิจการที่เกี่ยวกับหิน ดิน ทราย ซีเมนต์ หรือวัตถุที่คล้ายคลึง**

 **(11.1**) การผลิตภาชนะดินเผาหรือผลิตภัณฑ์ดินเผา

 **(11.2)** การระเบิด โม่ บด หรือย่อยหิน ด้วยเครื่องจักร

 **(11.3)** การผลิตสิ่งของ เครื่องใช้หรือผลิตภัณฑ์อื่นๆ ด้วยซีเมนต์ หรือวัตถุที่คล้ายคลึง

 **(11.4)** การสะสม ผสมซีเมนต์ หิน ดิน ทราย วัสดุก่อสร้าง รวมทั้งการขุด ตัก ดูด โม่ บดหรือย่อยด้วยเครื่องจักร ยกเว้นกิจการที่ได้รับใบอนุญาตใน 5.11.2

 **(11.5)** การเจียระไนเพชร พลอย หิน หรือกระจก หรือวัตถุที่คล้ายคลึง

 **(11.6)** การเลื่อย ตัด หรือประดิษฐ์หินเป็นสิ่งของ เครื่องใช้ หรือผลิตภัณฑ์ต่างๆ

 **(11.7)** การผลิตชอล์ก ปูนปาสเตอร์ ปูนขาว ดินสอพอง หรือเผาหินปูน

 **(11.8)** การผลิตผลิตภัณฑ์ต่างๆ ที่มีแร่ใยหินเป็นส่วนประกอบหรือส่วนผสม

 **(11.9)** การผลิต ตัด บดกระจกหรือผลิตภัณฑ์แก้ว

 **(11.10)** การผลิตกระดาษทราย หรือผ้าทราย

 **(11.11)** การผลิตใยแก้ว หรือผลิตภัณฑ์จากใยแก้ว

 **(11.12)** การล้าง การขัดด้วยการพ่นทรายลงบนพื้นผิวกระจก แก้ว หิน หรือวัตถุอื่นใด ยกเว้นกิจการที่ได้รับใบอนุญาตใน 5.6.5

 **12 กิจการที่เกี่ยวกับปิโตรเลียม ปิโตรเคมี การผลิตไฟฟ้าพลังงานความร้อน ถ่านหิน ถ่านโค้ก และสารเคมีต่างๆ**

 **(12.1)** การผลิต สมสม บรรจุ หรือขนส่งกรด ด่าง สารออกซิไดส์ หรือสารตัวทำละลาย

 **(12.2)** การผลิต สะสม บรรจุ หรือขนส่งก๊าซ

 **(12.3)** การผลิต สะสม กลั่น หรือขนส่งปิโตรเลียมหรือผลิตภัณฑ์ปิโตรเลียม

 **(12.4)** การผลิตไฟฟ้าชีวมวล/ชีวภาพหรือพลังงานความร้อนอื่นๆ

7

 (12.5) การสะสมหรือขนส่งถ่านหิน หรือถ่านโค้ก และสารเคมีต่างๆ

 **(12.6**) การพ่นสี ยกเว้นกิจการที่ได้รับใบอนุญาตใน 5.7.1

 **(12.7)** การผลิตสิ่งของเครื่องใช้หรือผลิตภัณฑ์ด้วยยางเทียม พลาสติก เซลลูลอยด์ เบเกอร์ไลท์หรือวัตถุที่คล้ายคลึง

 **(12.8)** การโม่ สะสม หรือบดชัน

 **(12.9)** การผลิตสีหรือน้ำมันผสมสี

 **(12.10)** การผลิต ล้างฟิล์มรูปถ่ายหรือฟิล์มภาพยนตร์

 **(12.11)** การเคลือบ ชุบวัตถุด้วยพลาสติก เซลลูลอยด์ เบเกอร์ไลท์ หรือวัตถุที่คล้ายคลึง

 **(12.12)** การผลิตพลาสติก เซลลูลอยด์ เบเกอร์ไลท์ หรือวัตถุที่คล้ายคลึง

 **(12.13**) การผลิต หรือบรรจุสารเคมีดับเพลิง

 **(12.14)** การผลิตน้ำแข็งแห้ง

 **(12.15)** การผลิตสะสม ขนส่งดอกไม้เพลิง หรือสารเคมีอันเป็นส่วนประกอบในการผลิตดอกไม้เพลิง

 **(12.16**) การผลิตแซลแล็ค หรือสารเคลือบเงา

 **(12.17)** การผลิต สะสม บรรจุ ขนส่งสารกำจัดศัตรูพืชหรือพาหะนำโรค

 **(12.18)** การผลิต สะสม หรือบรรจุกาว

 **13. กิจการอื่นๆ**

 **(13.1)** การพิมพ์หนังสือหรือสิ่งพิมพ์อื่นที่มีลักษณะเดียวกันด้วยเครื่องจักร

 **(13.2)** การผลิต ซ่อมเครื่องอิเล็กทรอนิกส์ เครื่องไฟฟ้า อุปกรณ์อิเล็กทรอนิกส์หรืออุปกรณ์ไฟฟ้า

 **(13.3)** การผลิตเทียน หรือเทียนไข หรือวัตถุที่คล้ายคลึง

 **(13.4)** การพิมพ์แบบ พิมพ์เขียว หรือถ่ายเอกสาร

 **(13.5)** การสะสมวัตถุหรือสิ่งของที่ชำรุด ใช้แล้วหรือเหลือใช้

 **(13.6)** การประกอบกิจการโกดังสินค้า

 **(13.7)** การล้างขวด และภาชนะหรือบรรจุภัณฑ์ที่ใช้แล้ว เพื่อนำไปใช้ใหม่หรือแปรสภาพเป็นผลิตภัณฑ์ใหม่

 **(13.8)** การพิมพ์ เขียน พ่นสี หรือวิธีอื่นใดลงบนวัตถุที่มิใช่สิ่งทอ

 **(13.9)** การบรรจุหีบห่อสินค้าโดยใช้เครื่องจักร

 **(13.10)** การให้บริการควบคุมป้องกันและกำจัดแมลง หรือสัตว์พาหะนาโรค

 **(13.11)** การผลิตสิ่งของ เครื่องใช้ หรือผลิตภัณฑ์จากยาง

 (13.12) การผลิต สะสม หรือ ขนส่งไบโอดีเซลและเอทานอล

 (13.13) การประกอบกิจการจำหน่ายน้ำเพื่อการอุตสาหกรรม ประเภทที่ 1,2 และ 3

**ข้อ 6. ผู้ดำเนินกิจการที่เป็นอันตรายต่อสุขภาพที่ต้องควบคุมภายในท้องถิ่น ต้องดำเนินการให้เป็นไปตามหลักเกณฑ์ วิธีการ และเงื่อนไขที่กำหนดตามข้อบัญญัตินี้ รวมทั้งกฎกระทรวงและประกาศกระทรวงออกตามความในพระราชบัญญัติการสาธารณสุข พ.ศ. 2535 และที่แก้ไขเพิ่มเติม**

สถานประกอบกิจการ ที่ตั้งอยู่ในท้องที่ที่กฎหมายว่าด้วยการผังเมือง หรือกฎหมายว่าด้วยการควบคุม

8

อาคารมีผลใช้บังคับ สถานประกอบกิจการใดที่เป็นโรงงานตามกฎหมายว่าด้วยโรงงาน หรือสถานที่ประกอบกิจการที่มีการประกอบกิจการเกี่ยวกับวัตถุอันตราย ต้องปฏิบัติตามกฎหมายว่าด้วยการนั้น และกฎหมายอื่นที่เกี่ยวข้องด้วยแล้วแต่กรณี

**หมวด 2**

**หลักเกณฑ์และเงื่อนไขทั่วไปสำหรับให้ผู้ดำเนินกิจการปฏิบัติ**

**เกี่ยวกับการดูแลสภาพหรือสุขลักษณะของสถานที่ที่ใช้ดำเนินกิจการ**

**และมาตรการป้องกันอันตรายต่อสุขภาพ**

**ข้อ 7.** สถานประกอบกิจการต้องตั้งอยู่ห่างจาก ชุมชน วัด ศาสนสถาน โบราณสถาน โรงเรียน สถานศึกษา โรงพยาบาล หรือสถานที่อื่นๆ ตามกฎหมายว่าด้วยโรงงานและกฎหมายอื่นๆที่เกี่ยวข้อง

 ทั้งนี้ ในกรณีที่สถานประกอบกิจการที่ไม่เข้าข่ายเป็นโรงงาน สถานประกอบกิจการนั้น จะต้องมีสถานที่ตั้งตามที่เจ้าพนักงานท้องถิ่นกำหนด โดยคำแนะนำของเจ้าพนักงานสาธารณสุขตามที่ประกาศกำหนด โดยคำนึงถึงลักษณะและประเภทของการประกอบกิจการ ของสถานประกอบกิจการนั้นๆ ทั้งนี้ เพื่อป้องกันอันตรายต่อสุขภาพอนามัยหรือการก่อเหตุรำคาญของประชาชน

**ข้อ 8.** สถานประกอบกิจการที่มีอาคารต้องปฏิบัติตามหลักเกณฑ์ดังต่อไปนี้

 1.) ต้องเป็นอาคารที่มีความมั่นคง แข็งแรง เหมาะสมที่จะประกอบกิจการที่ขออนุญาตได้ตามกฎหมายว่าด้วยการควบคุมอาคารและกฎหมายอื่นที่เกี่ยวข้อง มีบันไดหนีไฟหรือทางออกฉุกเฉิน มีลักษณะเป็นไปตามกฎหมายว่าด้วยการควบคุมอาคาร และกฎหมายอื่นที่เกี่ยวข้อง ทั้งนี้ ต้องไม่มีสิ่งกีดขวาง มีแสงสว่างเพียงพอ และมีป้ายหรือเครื่องหมายแสดงชัดเจนโดยทางออกฉุกเฉินต้องมีไฟส่องสว่างฉุกเฉินเมื่อระบบไฟฟ้าปกติขัดข้อง

 2.) ต้องจัดให้มีระบบการจัดแสงสว่าง และการระบายอากาศให้เป็นไปตามกฎหมายว่าด้วยการควบคุมอาคารและกฎหมายอื่นที่เกี่ยวข้อง

 3.) ต้องมีห้องน้ำและห้องส้วมตามแบบและจำนวนที่กำหนดในกฎหมายว่าด้วยการควบคุมอาคารและกฎหมายอื่นที่เกี่ยวข้อง และมีการดูแลรักษาความสะอาดให้อยู่ในสภาพที่ถูกสุขลักษณะเป็นประจำทุกวัน

**ข้อ 9.** สถานประกอบกิจการที่คนงานอาจเปรอะเปื้อนจากสารเคมี วัตถุอันตราย/หรือสิ่งอื่นใดอันอาจเป็นอันตรายต่อสุขภาพต้องจัดให้มีที่อาบน้ำฉุกเฉิน ที่ล้างตาฉุกเฉิน ตามความจำเป็น และเหมาะสมกับคุณสมบัติของวัตถุอันตราย และขนาดของการประกอบกิจการ ตามที่กำหนดไว้ในกฎหมายว่าด้วยวัตถุอันตราย และกฎหมายอื่นที่ เกี่ยวข้อง

**ข้อ 10.** สถานประกอบกิจการต้องมีการเก็บ รวบรวม หรือกำจัดมูลฝอยที่ถูกสุขลักษณะ ดังนี้

 1.) มีภาชนะบรรจุหรือภาชนะรองรับที่เหมาะสมและเพียงพอกับปริมาณและประเภทมูลฝอยรวมทั้งมีการทำความสะอาดภาชนะบรรจุหรือภาชนะรองรับและบริเวณที่เก็บภาชนะ นั้นอยู่เสมอ

 2.) ในกรณีที่มีการกำจัดเอง ต้องได้รับความเห็นชอบจากเจ้าพนักงานท้องถิ่น และต้องดำเนินการให้ถูกต้องตามข้อบัญญัติว่าด้วยการกำจัดสิ่งปฏิกูลหรือมูลฝอย

 3.) กรณีที่มีมูลฝอยที่ปนเปื้อนสารพิษหรือวัตถุอันตรายหรือสิ่งอื่นใดที่อาจเป็นอันตราย ต่อสุขภาพหรือ

9

มีผลกระทบต่อสิ่งแวดล้อม จะต้องดำเนินการตามกฎหมายที่เกี่ยวข้อง

**ข้อ 11.** สถานประกอบกิจการต้องมีการป้องกันและกำจัดแมลงและสัตว์ที่เป็นพาหะของโรคติดต่อให้ถูกต้องตามหลักวิชาการสุขาภิบาลสิ่งแวดล้อม

**ข้อ 12.** สถานประกอบกิจการที่มีโรงอาหารหรือห้องครัวที่จัดไว้สำหรับการประกอบอาหาร การปรุงอาหาร การสะสมอาหารสำหรับคนงาน ต้องมีการดำเนินการให้ถูกต้องตามข้อบัญญัติว่าด้วยสถานจำหน่ายอาหารหรือสถานที่สะสมอาหาร

**ข้อ 13.** สถานประกอบกิจการต้องจัดวางสิ่งของให้เป็นระเบียบเรียบร้อย ปลอดภัยเป็นสัดส่วน และต้องรักษาความสะอาดอยู่เสมอ

**หมวด 3**

**การอาชีวอนามัยและความปลอดภัย**

**ข้อ 14.** สถานประกอบกิจการต้องมีมาตรการความปลอดภัยการทำงาน และปฏิบัติให้เป็นไปตามกฎหมายว่าด้วยการคุ้มครองแรงงานและกฎหมายอื่นที่เกี่ยวข้อง

**ข้อ 15.** สถานประกอบกิจการต้องจัดให้มีการป้องกันเพื่อความปลอดภัย ดังนี้

 1.) มีระบบสัญญาณเตือนเพลิงไหม้และเครื่องดับเพลิง ตามกฎหมายว่าด้วยการควบคุมอาคาร และกฎหมายที่เกี่ยวข้อง ทั้งนี้ จะต้องมีการบันทึกการบำรุงรักษาเครื่องดับเพลิงอย่างน้อยหกเดือนต่อครั้ง และมีการฝึกอบรมการดับเพลิงเบื้องต้นจากหน่วยงานที่ทางราชการกำหนดหรือยอมรับให้แก่คนงานไม่น้อยกว่าร้อยละสี่สิบของจำนวนคนงานในสถานประกอบกิจการ นั้น

 2.) กรณีที่มีวัตถุอันตราย ต้องมีสถานที่ที่ปลอดภัยสำหรับเก็บรักษาวัตถุอันตรายหรือสิ่งของที่อาจก่อให้เกิดอันตรายหรืออัคคีภัยได้ง่ายไว้โดยเฉพาะ ตามกฎหมายว่าด้วยวัตถุอันตราย และกฎหมายอื่นที่เกี่ยวข้อง

**หมวด 4**

**การควบคุมของเสีย มลพิษหรือสิ่งใดๆ**

**ที่เกิดจากการประกอบกิจการของสถานประกอบกิจการ**

**ข้อ 16.** สถานประกอบกิจการใดที่การประกอบกิจการ อาจก่อให้เกิดมลพิษทางเสียงหรือความสั่นสะเทือน มลพิษทางอากาศ มลพิษทางน้ำ มลพิษทางแสง มลพิษทางความร้อน ของเสียอันตราย หรือมีการใช้สารเคมีหรือวัตถุอันตราย จะต้องดำเนินการควบคุมและป้องกันมิให้เกิดผลกระทบจนเป็นเหตุรำคาญหรือเป็นอันตรายต่อสุขภาพของคนงานและผู้อยู่อาศัยบริเวณใกล้เคียง

10

**หมวด 5**

**หลักเกณฑ์ วิธีการ และเงื่อนไขการขอและการออกใบอนุญาต**

**ข้อ 17.** เมื่อพ้นกำหนดเก้าสิบวันนับแต่วันที่ข้อบัญญัตินี้มีผลใช้บังคับ ห้ามมิให้ผู้ใดดำเนินกิจการตามที่ต้องมีการควบคุมตามข้อ 5 ในลักษณะที่เป็นการค้า เว้นแต่จะได้รับใบอนุญาตจากเจ้าพนักงานท้องถิ่นในการออกใบอนุญาต เจ้าพนักงานท้องถิ่นอาจกำหนดเงื่อนไขโดยเฉพาะให้ผู้รับใบอนุญาตปฏิบัติ เพื่อป้องกันอันตรายต่อสุขภาพของสาธารณชนเพิ่มเติมจากที่กำหนดไว้โดยทั่วไปในข้อบัญญัตินี้ก็ได้ ใบอนุญาตให้ใช้ได้สำหรับกิจการประเภทเดียวและสำหรับสถานที่แห่งเดียว

**ข้อ 18.** ผู้ใดประสงค์จะประกอบกิจการตามที่มีในข้อบัญญัตินี้ ต้องมีการควบคุมตามข้อ 5 ในลักษณะที่เป็นการค้า จะต้องยื่นคำขอรับใบอนุญาตตามแบบที่กำหนดไว้ท้ายข้อบัญญัตินี้ พร้อมกับเอกสารและหลักฐานดังต่อไปนี้

 **18.1)** บัตรประจำตัวประชาชน/ข้าราชการ/พนักงานรัฐวิสาหกิจ พร้อมสำเนาที่รับรองถูกต้อง

 **18.2)** สำเนาทะเบียนบ้าน ทะเบียนบ้านของสถานประกอบการ พร้อมรับรองสำเนาถูกต้อง

 **18.3)** สำเนาใบอนุญาตก่อสร้างอาคารของสถานที่ขออนุญาตประกอบกิจการค้า (กรณีที่ก่อสร้างหลังพระราชบัญญัติควบคุมอาคาร พ.ศ. 2522 ใช้บังคับ

 **18.4)** สำเนาหนังสือรับรองการจดทะเบียนนิติบุคคล พร้อมสำเนาบัตรประจำตัวประชาชนของผู้แทนนิติบุคคล (ในกรณีที่ผู้ขออนุญาตเป็นนิติบุคคล)

 **18.5)** หนังสือมอบอำนาจ พร้อมสำเนาบัตรประจำตัวประชาชน และทะเบียนบ้านของผู้รับรอง

 **18.6)** เอกสารหรือหลักฐานอื่นที่เจ้าหน้าที่เห็นว่าสมควรเรียกเพิ่ม เพื่อประกอบการพิจารณาอนุญาต

**ข้อ 19.** ผู้ขอรับใบอนุญาตจะต้องปฏิบัติตามหลักเกณฑ์ วิธีการและเงื่อนไข ดังต่อไปนี้

 **19.1)** ต้องดูแลรักษาสถานที่ตามเงื่อนไขที่ได้กำหนดไว้ใน หมวด 2 หมวด 3 หรือหมวด 4 ให้อยู่ในสภาวะอันดีอยู่เสมอ และทำความสะอาด กวาดล้างสถานที่ประกอบการค้าให้สะอาดทุกวัน

 **19.2)** ต้องประกอบกิจการนั้นๆ ภายในเขตสถานที่และตามกำหนด วัน เวลา ที่ได้รับอนุญาต

 **19.3)** ต้องดูแลรักษาเครื่องมือ เครื่องใช้ ในการประกอบการทุกอย่างให้สะอาดเรียบร้อย

 **19.4)** ต้องดูแลรักษาสถานที่อย่าให้เป็นแหล่งเพาะพันธุ์แมลงวัน ยุง หรือสัตว์นำโรคอื่นๆ

 **19.5)** ถ้าจะมีการเปลี่ยนแปลงแก้ไข หรือ เพิ่มเติมสถานที่ ต้องได้รับอนุญาตจากเจ้าพนักงานท้องถิ่นก่อน

 **19.6)** ต้องปฏิบัติการทุกอย่างให้ถูกต้องตามสุขลักษณะตามคำแนะนำ ของเจ้าพนักงานสาธารณสุข หรือคำสั่งของเจ้าพนักงานท้องถิ่น

 **19.7)** ต้องยินยอมให้เจ้าพนักงานท้องถิ่นหรือ เจ้าพนักงานสาธารณสุข หรือผู้ที่ได้รับการแต่งตั้งจากเจ้าพนักงานท้องถิ่น เข้าตรวจสถานที่/สถานประกอบการ เครื่องมือเครื่องใช้ ตลอดจนวิธีการประกอบการค้านั้น ได้ในเวลาระหว่างพระอาทิตย์ขึ้นจนถึงพระอาทิตย์ตก หรือ ในเวลาทำการ เพื่อตรวจสอบหรือควบคุมให้เป็นไปตามข้อบัญญัติ

 19.8) ต้องให้พนักงานและลูกจ้าง ตลอดจนผู้เกี่ยวข้อง เข้าประชุมรับฟังการบรรยาย และสาธิตวิธีการเพื่อความปลอดภัยที่เจ้าพนักงานท้องถิ่น/หรือที่องค์การบริหารส่วนตำบลได้กำหนด

 **19.8)** อื่นๆ ตามที่องค์การบริหารส่วนตำบลทุ่งสง ประกาศกำหนด

11

**ข้อ 20.** ผู้ได้รับการอนุญาตต้องมารับใบอนุญาตภายในสิบห้าวันนับแต่วันที่ได้รับหนังสือแจ้งการอนุญาตจากเจ้าพนักงานท้องถิ่น หากไม่มารับภายในกำหนดเวลาดังกล่าวฯ โดยไม่มีเหตุอันสมควรให้ถือว่าสละสิทธิ์

**ข้อ 21.** เมื่อได้รับคำขอรับใบอนุญาตหรือคำขอต่ออายุใบอนุญาตให้เจ้าพนักงานท้องถิ่นฯ ตรวจความถูกต้องและความสมบูรณ์ของคำขอ ถ้าปรากฏว่าคำขอดังกล่าวฯ ไม่ถูกต้องหรือไม่สมบูรณ์ตามหลักเกณฑ์ วิธีการ หรือเงื่อนไขที่กำหนดไว้ในข้อบัญญัตินี้ ให้เจ้าพนักงานท้องถิ่นรวบรวมความไม่ถูกต้องหรือความไม่สมบูรณ์นั้นทั้งหมด และแจ้งให้ผู้ขออนุญาตแก้ไขให้ถูกต้องและสมบูรณ์ในคราวเดียวกัน และในกรณีจำเป็นที่จะต้องส่งคืนคำขอแก่ผู้ขออนุญาตก็ให้ส่งคืนคำขอพร้อมทั้งแจ้งความไม่ถูกต้องหรือความไม่สมบูรณ์ให้ทราบภายในสิบห้าวัน

นับแต่วันได้รับคำขอเจ้าพนักงานท้องถิ่นต้องออกใบอนุญาตหรือมีหนังสือแจ้งคำสั่งไม่อนุญาตพร้อมด้วยเหตุผลให้ผู้ขออนุญาตทราบ ภายในสามสิบวันนับแต่วันได้รับคำขอ ซึ่งมีรายละเอียดถูกต้องหรือครบถ้วนตามที่กำหนดในข้อบัญญัตินี้ ในกรณีที่มีเหตุจำเป็นที่เจ้าพนักงานท้องถิ่น ไม่อาจออกใบอนุญาตหรือยังไม่อาจมีคำสั่งไม่อนุญาตได้ภายในกำหนดเวลาตามวรรคสอง ให้ขยายเวลาออกไปได้อีกไม่เกินสองครั้งครั้งละไม่เกินสิบห้าวัน แต่ต้องมีหนังสือแจ้งการขยายเวลาและเหตุจำเป็นแต่ละครั้งให้ผู้ขออนุญาตทราบก่อนสิ้นกำหนดเวลาวรรคสองหรือตามที่ได้ขยายเวลาไว้แล้วนั้น แล้วแต่กรณี

**ข้อ 22.** ใบอนุญาตให้มีอายุหนึ่งปีนับแต่วันที่ออกใบอนุญาต และให้ใช้ได้เพียงในเขตอำนาจของ องค์การบริหารส่วนตำบลทุ่งสงเท่านั้น การขอต่ออายุใบอนุญาตจะต้องยื่นคำขอก่อนใบอนุญาตสิ้นอายุ เมื่อได้ยื่นคำขอพร้อมกับเสียค่าธรรมเนียมแล้ว ให้ประกอบกิจการต่อไปได้จนกว่าเจ้าพนักงานท้องถิ่น จะสั่งไม่ต่ออายุใบอนุญาตการขอต่ออายุใบอนุญาตและการอนุญาตให้ต่ออายุใบอนุญาตให้เป็นไปตามหลักเกณฑ์วิธีการและเงื่อนไขที่กำหนดไว้ตามข้อ 18 และข้อ 19 ด้วย

**ข้อ 23**. ผู้ได้รับใบอนุญาตต้องเสียค่าธรรมเนียมการออกใบอนุญาต ตามอัตราที่กำหนดไว้ท้ายข้อบัญญัตินี้ ในวันที่มารับใบอนุญาตสำหรับกรณีที่เป็นการขอรับใบอนุญาตครั้งแรก หรือก่อนใบอนุญาตสิ้นอายุ สำหรับกรณีที่เป็นการขอต่ออายุใบอนุญาต ตลอดเวลาที่ยังดำเนินกิจการนั้น ถ้ามิได้เสียค่าธรรมเนียมภายในเวลาที่กำหนดให้ชำระค่าปรับเพิ่มขึ้นอีกร้อยละยี่สิบของจำนวนค่าธรรมเนียมที่ค้างชำระ เว้นแต่ผู้ได้รับใบอนุญาต จะได้บอกเลิกการดำเนินกิจการนั้นก่อนถึงกำหนดการเสียค่าธรรมเนียมครั้งต่อไป ในกรณีที่ผู้มีหน้าที่ต้องเสียค่าธรรมเนียมตามวรรคหนึ่ง ค้างชำระค่าธรรมเนียมติดต่อกันเกินกว่าสองครั้งให้เจ้าพนักงานท้องถิ่นฯ มีอำนาจสั่งให้ผู้นั้นหยุดการดำเนินกิจการไว้จนกว่าจะได้เสียค่าธรรมเนียม และค่าปรับจนครบจำนวน

**ข้อ 24.** บรรดาค่าธรรมเนียมและค่าปรับตามข้อบัญญัตินี้ ให้เป็นรายได้ขององค์การบริหารส่วนตำบลทุ่งสง

**ข้อ 25**. ผู้ได้รับใบอนุญาตต้องแสดงใบอนุญาตไว้โดยเปิดเผยและเห็นได้ง่าย ณ สถานที่ประกอบกิจการ ตลอดเวลาที่ประกอบกิจการ

**ข้อ 26.** ในกรณีที่ใบอนุญาตสูญหาย ถูกทำลาย หรือชำรุดในสาระที่สำคัญ ให้ผู้ได้รับใบอนุญาตยื่นคำขอรับใบแทนใบอนุญาตภายในสิบห้าวันนับแต่วันที่ได้ทราบถึงการสูญหายถูกทำลาย หรือชำรุด ตามแบบที่กำหนดไว้ท้ายข้อบัญญัตินี้ การขอรับใบแทนใบอนุญาต และการออกใบแทนใบอนุญาตให้เป็นไปตามหลักเกณฑ์ วิธีการ และเงื่อนไขดังต่อไปนี้

 1.) ในกรณีใบอนุญาตสูญหายให้ผู้ยื่นคำขอรับใบแทนใบอนุญาต นำสำเนาบันทึกการแจ้งความต่อ

12

พนักงานเจ้าหน้าที่แห่งท้องที่ที่ใบอนุญาตสูญหายมาแสดงต่อเจ้าพนักงานท้องถิ่นประกอบด้วย

 2.) ในกรณีใบอนุญาตถูกทำลาย หรือชำรุดในสาระที่สำคัญ ให้ผู้ยื่นคำขอรับใบแทนใบอนุญาตนำใบอนุญาตเดิมเท่าที่เหลืออยู่ มาแสดงต่อเจ้าพนักงานท้องถิ่นประกอบด้วย

**ข้อ 27.** ในกรณีที่ปรากฏว่าผู้รับใบอนุญาตไม่ปฏิบัติ/หรือปฏิบัติไม่ถูกต้อง ตามบทแห่งพระราชบัญญัติการสาธารณสุข พ.ศ. 2535 กฎกระทรวงที่ออกตามพระราชบัญญัติการสาธารณสุข พ.ศ. 2535 หรือ

ข้อบัญญัตินี้หรือเงื่อนไขที่ระบุไว้ในใบอนุญาต ในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาตตามข้อบัญญัตินี้เจ้าพนักงานท้องถิ่น มีอำนาจสั่งพักใช้ใบอนุญาตได้ภายในเวลาที่เห็นสมควรแต่ต้องไม่เกินสิบห้าวัน

**ข้อ 28.** เจ้าพนักงานท้องถิ่นมีอำนาจออกคำสั่งเพิกถอนใบอนุญาตเมื่อปรากฏว่าผู้รับใบอนุญาต

 1.) ถูกสั่งพักใช้ใบอนุญาตตั้งแต่สองครั้งขึ้นไปและมีเหตุที่จะต้องถูกสั่งพักใช้ใบอนุญาตอีก

 2.) ต้องคำพิพากษาถึงที่สุดว่าได้กระทำความผิดตามพระราชบัญญัติการสาธารณสุข พ.ศ. 2535

 3.) ไม่ปฏิบัติหรือปฏิบัติไม่ถูกต้องตามบทแห่งพระราชบัญญัติการสาธารณสุข พ.ศ. 2535

 กฎกระทรวงที่ออกตามพระราชบัญญัติการสาธารณสุข พ.ศ. 2535 หรือข้อบัญญัตินี้ หรือเงื่อนไขที่ระบุไว้ในใบอนุญาต ในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาตตามข้อบัญญัตินี้ และการไม่ปฏิบัติหรือปฏิบัติไม่ถูกต้องนั้นก่อให้เกิดอันตรายอย่างร้ายแรงต่อสุขภาพของประชาชนหรือมีผลกระทบต่อสภาวะความเป็นอยู่ที่เหมาะสมกับการดำรงชีพของประชาชน

**ข้อ 29.** คำสั่งพักใช้ใบอนุญาตและคำสั่งเพิกถอนใบอนุญาต ให้ทำเป็นหนังสือแจ้งให้ผู้รับใบอนุญาตทราบ ใน

กรณีที่ไม่พบผู้รับใบอนุญาต หรือผู้รับใบอนุญาตไม่ยอมรับคำสั่งดังกล่าวให้ส่งคำสั่งโดยทางไปรษณีย์ตอบรับหรือให้ปิดคำสั่งนั้นไว้ในที่เปิดเผยเห็นได้ง่าย ณ ภูมิสาเนา/หรือสำนักงานของผู้รับใบอนุญาต และให้ถือว่าผู้รับใบอนุญาตนั้นได้รับทราบคำสั่งแล้วตั้งแต่เวลาที่คำสั่งไปถึง หรือวันปิดคำสั่ง แล้วแต่คำสั่ง แล้วแต่กรณี

**ข้อ 30.** ผู้ถูกสั่งเพิกถอนใบอนุญาตจะขอรับใบอนุญาตสำหรับการประกอบกิจการที่ถูกเพิกถอนใบอนุญาตอีกไม่ได้จนกว่าจะพ้นกำหนดหนึ่งปีนับแต่วันที่ถูกสั่งเพิกถอนใบอนุญาต

**ข้อ 31.** ผู้ใดฝ่าฝืนหรือไม่ปฏิบัติตามข้อบัญญัตินี้ ต้องระวางโทษตามที่กำหนดไว้ในบทกำหนดโทษแห่งพระราชบัญญัติการสาธารณสุข พ.ศ. 2535 (แก้ไขเพิ่มเติมถึงฉบับปัจจุบัน)

**ข้อ 32.** ให้นายกองค์การบริหารส่วนตำบลทุ่งสง เป็นผู้รักษาการให้เป็นไปตามเทศบัญญัตินี้ และให้มีอำนาจออกระเบียบ ประกาศ หรือคำสั่งเพื่อปฏิบัติการให้เป็นไปตามเทศบัญญัตินี้

 ประกาศ ณ วันที่ เดือน ........................................... พ.ศ. ……………………………..

(ลงชื่อ)

 (นายวิธี สุภาพ)

 นายกองค์การบริหารส่วนตำบลทุ่งสง